**PROIECT**

**(nu produce efecte juridice) \***

**R O M Â N I A Inițiator**

**JUDEŢUL MUREŞ PRIMAR**

**CONSILIUL LOCAL AL MUNICIPIULUI TÂRGU MUREŞ Soós Zoltán**

## H O T Ă R Â R E A nr. \_\_\_\_\_\_\_

**din \_\_\_\_\_\_\_\_\_\_\_\_\_\_\_\_\_\_ 2022**

**privind impozitele și taxele locale pe anul 2023**

Consiliul local municipal Tîrgu Mureş, întrunit în şedinţă extraordinară de lucru,

**Având în vedere:**

1. Referatul de aprobare nr.100257 din 21.12.2022 iniţiat de Primarul Municipiului Târgu Mureș, prin Direcţia Fiscală Locală Târgu Mureș, privind impozitele și taxele locale pe anul 2023;
2. Publicarea pe site-ul oficial al Ministerului Dezvoltării, Lucrărilor Publice și Administrației a ratei inflației de 5,1% pentru anul 2021, în coroborare cu Adresa nr. 4.557 din 14.01.2022 emisă de Institutul National de Statistica și văzând rata de schimb a monedei euro în vigoare în prima zi lucrătoare a lunii octombrie a anului 2022, respectiv 4,9490 lei/euro, publicată în Jurnalul Uniunii Europene nr.C379/03.10.2022;
3. Rapoartele de specialitate a compartimentelor din cadrul Municipiului Târgu Mureș;
4. Raportul Comisiilor de specialitate din cadrul Consiliului local municipal Târgu Mureş

**În conformitate cu prevederile:**

* art. 27 din Legea nr. 273/2006, privind Finanțele publice locale, cu modificările și completările ulterioare
* Titlului IX din Legea nr. 227/2015 privind Codul fiscal, cu modificările și completările ulterioare,
* Legii nr.370/2022, privind aprobarea Ordonanței Guvernului nr.16/2022 pentru modificarea și completarea Legii nr. 227/2015 privind Codul fiscal, abrogarea unor acte normative și alte măsuri financiar - fiscale,
* Hotărârii Consiliului Local al Municipiului Târgu Mureș nr. 115/29.04.2022 privind indexarea impozitelor și taxelor locale cu rata inflației, respectiv reactualizarea amenzilor prevăzute la art. 493 alin. (3) și (4) din Legea nr. 227/2015 privind Codul fiscal, pentru anul 2023,
* art. 96, art. 162 și art. 266 din Legea nr. 207/2015 privind Codul de procedură fiscală, cu modificările și completările ulterioare,
* art. 80-81 din Legea nr. 24/2000 privind normele de tehnică legislativă pentru elaborarea actelor normative,
* art. 7 alin. (13) din Legea nr. 52/2003 privind transparenţa decizională în administraţia publică, republicată,
* art. 87 alin. (3), art. 129 alin.(1), alin. (4) lit. ”c”, alin. (14), art.139, art. 196, alin.(1), lit. „a” şi ale art. 243, alin. (1), lit. „a” din OUG nr. 57/2019 privind Codul administrativ, cu modificările și completările ulterioare,

## H o t ă r ă ș t e :

**Art. 1.** (1)Impozitele și taxele locale pentru anul 2023, se stabilesc potrivit prezentei hotărâri.

(2) Cotele, valorile impozabile, nivelurile impozitelor și taxelor locale și amenzile care se stabilesc, se actualizează sau se ajustează, după caz, de către Consiliul Local al municipiului Târgu Mureș, sunt prevăzute în anexa care face parte integrantă din prezenta hotărâre.

**Art.2**. Pentru anul 2023, se acordă scutiri de impozit/taxa, pentru următoarele clădiri aparținând **persoanelor fizice**:

1. clădirile care, potrivit legii, sunt clasate ca monumente istorice, de arhitectură sau arheologice, muzee ori case memoriale, cu excepția incintelor în care se desfășoară activități economice;
2. clădirile restituite potrivit art. 16 din Legea nr. 10/2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989, republicată, cu modificările şi completările ulterioare, pentru perioada pentru care proprietarul menţine afectaţiunea de interes public;
3. clădirea nouă cu destinaţie de locuinţă, realizată în condiţiile Legii locuinţei nr. 114/1996, republicată, cu modificările şi completările ulterioare, precum şi clădirea cu destinaţie de locuinţă, realizată pe bază de credite, în conformitate cu Ordonanţa Guvernului nr. 19/1994 privind stimularea investiţiilor pentru realizarea unor lucrări publice şi construcţii de locuinţe, aprobată cu modificări şi completări prin Legea nr. 82/1995, cu modificările şi completările ulterioare. În cazul înstrăinării clădirii, scutirea de impozit nu se aplică noului proprietar al acesteia;
4. clădirea folosită ca domiciliu aflată în proprietatea sau coproprietatea persoanelor prevăzute la art.3 alin. (1), lit.b si art.4 alin.1 din Legea 341/2004. Scutirea se acorda integral pentru clădirea aflată în proprietatea persoanelor în cauză, deținută în comun cu soțul sau soția. În situația în care o cota-parte din clădiri aparține unor terți, scutirea nu se acordă pentru cota-parte deținută de acești terți.
5. clădirile la care proprietarii au executat pe cheltuială proprie lucrări de intervenţie pentru creşterea performanţei energetice, pe baza procesului-verbal de recepţie la terminarea lucrărilor, întocmit în condiţiile legii, prin care se constată realizarea măsurilor de intervenţie recomandate de către auditorul energetic în certificatul de performanţă energetică sau, după caz, în raportul de audit energetic, astfel cum este prevăzut în Ordonanţa de urgenţă a Guvernului nr. 18/2009 privind creşterea performanţei energetice a blocurilor de locuinţe, aprobată cu modificari si completari prin Legea nr. 158/2011. La acordarea scutirilor se vor lua în considerare Regulamentele stabilite conform HCL nr. 120 din 26.03.2013;
6. clădirile unde au fost executate lucrări în condiţiile Legii nr. 153/2011 privind măsuri de creştere a calităţii arhitectural-ambientale a clădirilor, cu modificările şi completările ulterioare. La acordarea scutirilor se vor lua în considerare Regulamentele stabilite conform HCL nr. 120 din 26.03.2013;

**Art.3**. Pentru anul 2023, se acordă scutiri de impozit/taxa, pentru următoarele clădiri aparținând **persoanelor juridice**:

a) monumente istorice, de arhitectură sau arheologice, muzee ori case memoriale, cu exceptia incintelor în care se desfășoară activități economice;

b) clădirile restituite potrivit art. 16 din Legea nr. 10/2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989, republicată, cu modificările şi completările ulterioare, pentru perioada pentru care proprietarul menţine afectaţiunea de interes public;

c) clădirile restituite potrivit art. 1 alin. (5) din Ordonanţa de urgenţă a Guvernului nr. 83/1999 privind restituirea unor bunuri imobile care au aparţinut comunităţilor cetăţenilor aparţinând minorităţilor naţionale din România, republicată, pentru perioada pentru care proprietarul menţine afectaţiunea de interes public;

d) clădirile retrocedate potrivit art. 1 alin. (10) din Ordonanţa de urgenţă a Guvernului nr. 94/2000 privind retrocedarea unor bunuri imobile care au aparţinut cultelor religioase din România, republicată, cu modificările şi completările ulterioare, pentru perioada pentru care proprietarul menţine afectaţiunea de interes public;

e) clădirile aflate în proprietatea operatorilor economici, în condițiile elaborării unor scheme de ajutor de stat/de minimis având un obiectiv prevăzut de legislația în domeniul ajutorului de stat (conform schemei de minimis aflata in vigoare la data prezente);

f) clădirile utilizate pentru furnizarea de servicii sociale de către organizații neguvernamentale și întreprinderi sociale ca furnizori de servicii sociale. Documentele care se depun pentru a beneficia de scutire sunt:

- **cerere** acordare scutire cu indicarea adresei și a valorii impozabile a clădirii în care se desfășoară serviciile sociale. De asemenea, în cerere, se va prezenta și suprafața utilă a întregii clădiri, pe nivele, precum suprafața utilă utilizată pentru servicii sociale, și dacă este cazul, și alte tipuri de activități desfășurate, cu suprafețele utile corespunzătoare.

- copie **statut**,

- copie după **certificatul de acreditare** (dacă există) și copie după **licența** de funcționare (dacă există) **sau** după caz, **declarație pe proprie răspundere** de unde să rezulte activitatea fără scop lucrativ de natura serviciilor sociale prevăzute în *HG 867/2015 pentru aprobarea Nomenclatorului serviciilor sociale*, *precum şi a regulamentelor-cadru de organizare şi funcţionare a serviciilor sociale*.

1. clădirile folosite pentru desfăşurarea de activităţi sportive, inclusiv clădirile care asigură funcţionarea bazelor sportive;
   1. Pentru a beneficia de scutire la plata impozitului/taxei pe clădiri trebuie îndeplinite următoarele condiţii:

* proprietarii/utilizatorii imobilelor folosite pentru desfăşurarea de activităţi sportive deţin un Certificat de identitate sportivă potrivit prevederilor Legii educaţiei fizice şi sportului nr. 69/2000, cu modificarile si completarile ulterioare, respectiv sunt înregistraţi în Registrul sportiv;
* în cazul bazelor sportive, acestea sunt înregistrate în Registrul bazelor sportive;
* clădirea sa fie în proprietatea sau în utilizarea structurii sportive/bazei sportive;
* în cazul în care doar o parte din imobil este utilizat pentru activităţile sportive desfăşurate de către structura sportivă, beneficiază de scutirea impozitului/taxei pe clădiri doar partea din imobil care este utilizată de către structura sportivă;
  1. Scutirea la plata impozitului/taxei pe clădiri se acorda pe baza de cerere depusă la organul fiscal, însoțită de următoarele documente în fotocopie și certificate pentru conformitate cu originalul:
* actul de înființare al structurii sportive;
* certificatul de identitate sportivă sau dovada înregistrării în Registrul bazelor sportive ;
* actul de proprietate sau actul în baza căruia structura/baza sportivă utilizează clădirea;
* orice alte documente considerate utile pentru soluționarea cererii;

1. clădirile utilizate de organizaţii nonprofit folosite exclusiv pentru activităţile artistice fără scop lucrativ;
2. clădirile unde au fost executate lucrări în condiţiile Legii nr. 153/2011 privind măsuri de creştere a calităţii arhitectural-ambientale a clădirilor, cu modificările şi completările ulterioare. La acordarea scutirilor se vor lua în considerare Regulamentele stabilite conform HCL nr. 120 din 26.03.2013;

**Art.4**. Pentru anul 2023, se acordă scutiri asupra impozitului/taxei pe teren pentru **persoane fizice** astfel:

a) pentru terenul aferent clădirii de domiciliu aflat în proprietatea sau coproprietatea persoanelor prevăzute la art.3 alin. (1), lit. b si art.4 alin.1 din Legea 341/2004. Scutirea se acordă integral pentru terenul aflat în proprietatea persoanelor în cauză, deținut în comun cu soțul sau soția.

În situația în care o cota-parte din teren aparține unor terți, scutirea nu se acordă pentru cota-parte deținută de acești terți.

b) pentru terenul aferent clădirilor restituite potrivit art. 16 din Legea nr. 10/2001, republicată, cu modificările şi completările ulterioare, pe durata pentru care proprietarul menţine afectaţiunea de interes public.

**Art.5**. Pentru anul 2023, se acorda scutiri asupra impozitului/taxei pe teren pentru p**ersoane juridice** astfel:

a) pentru terenul aferent clădirilor restituite potrivit art. 16 din Legea nr. 10/2001, republicată, cu modificările şi completările ulterioare, pe durata pentru care proprietarul menţine afectaţiunea de interes public;

b) pentru terenul aferent clădirilor retrocedate potrivit art. 1 alin. (10) din Ordonanţa de urgenţă a Guvernului nr. 94/2000, republicată, cu modificările şi completările ulterioare, pe durata pentru care proprietarul menţine afectaţiunea de interes public;

c) pentru terenul aferent clădirilor restituite potrivit art. 1 alin. (5) din Ordonanţa de urgenţă a Guvernului nr. 83/1999, republicată, pe durata pentru care proprietarul menţine afectaţiunea de interes public;

d) pentru terenurile utilizate pentru furnizarea de servicii sociale de către organizaţii neguvernamentale şi întreprinderi sociale ca furnizori de servicii sociale;

e) pentru terenurile aflate în proprietatea operatorilor economici, în condiţiile elaborării unor scheme de ajutor de stat/de minimis având un obiectiv prevăzut de legislaţia în domeniul ajutorului de stat (conform schemei de minimis aflata în vigoare la data prezentei).

f) terenurile utilizate de organizaţii nonprofit folosite exclusiv pentru activităţile artistice fără scop lucrativ

**Art.6**. (1) Pentru plata cu anticipaţie a impozitului/taxei pe clădiri, a impozitului/taxei pe teren și a impozitului asupra mijloacelor de transport datorat pentru întregul an de către contribuabilii persoane fizice, până la data de 31 martie 2023, se acordă o bonificaţie de 10%.

(2) Pentru plata cu anticipație a impozitului/taxei pe clădiri, a impozitului/taxei pe teren şi a impozitului asupra mijloacelor de transport, datorate pentru întregul an de către contribuabilii persoane juridice, până la data de 31.03.2023 se acordă o bonificație de 10%, doar dacă contribuabilul persoană juridică deține la data de 31.03.2023 un cont activat pe “ Portalul de servicii electronice fiscale”, a Direcției Fiscale Locale Târgu Mureș, având adresa : <https://platformacetateni.targumures.globalpay.ro/cetatean-login> .

**Art.7**. În cazul transferului dreptului de proprietate a unui imobil (clădire și/sau teren), persoana fizică are obligația de a depune o declarație fiscală, în termen de 30 de zile de la data producerii evenimentului, completând formularul ITL 001 și/sau formularul ITL 003, după caz, la care anexează documentul justificativ.

**Art.8.** (1) În cazul dobândirii, modificării, desființării, demolării, etc, unei clădiri, contribuabilii persoane juridice vor depune ca anexă la declarațiile fiscale, acte contabile justificative, și anume: registrul jurnal, cuprinzând înregistrarea corespunzătoare în evidența contabilă, însoțit de balanța contabilă de verificare corespunzătoare lunii în cauză.

(2) În cazul transferului dreptului de proprietate a unui imobil (clădire și teren), persoana juridică are obligația de a depune o declarație fiscală, în termen de 30 de zile de la data producerii evenimentului, completând formularul ITL 002 și/sau formularul ITL 004, la care anexează documentul justificativ, registru jurnal privind descărcarea valorii din evidența contabilă și balanța lunară corespunzătoare.

(3) În cazul clădirilor aflate în proprietatea/folosința ONG-urilor pentru care se datorează impozit/taxă pe clădiri, și în care desfăşoară activităţi sociale, culturale, de educaţie şi învăţământ, ONG-urile vor depune până la data de 31 martie 2023, următoarele:

* declarația pe proprie răspundere privind activitatea desfășurată în anul 2022, cu indicarea adresei clădirii în care se desfășoară aceste tipuri de activități
* în cazul în care, într-o clădire se desfășoară mai multe tipuri de activitați, se va face o prezentare în detaliu, și se va indica fiecare tip de activitate cu suprafața din clădire aferentă fiecarui tip de activitate în parte. În acest sens, se vor anexa și schițe cu suprafața totală a clădirii.
* se va preciza dacă în cladire se desfășoară sau nu activitate economică; în caz afirmativ, se va anexa actul de unde rezultă tipul de activitate economică desfășurată cu suprafața corespunzătoare
* copie după statutul actualizat .

Documentele se depun în vederea analizării și aplicării cotei corespunzătoare de impozitare.

**Art.9.** Pentru anul 2023, se acorda scutiri asupra impozitului asupramijloacelor de transport aflate în proprietatea sau coproprietatea persoanelor prevăzute la art. 3 alin. (1) lit. b) şi art. 4 alin. (1) din Legea nr. 341/2004, cu modificările şi completările ulterioare, pentru un singur mijloc de transport la alegerea contribuabilului.

În situația în care o cota-parte din mijlocul de transport aparține unor terți, scutirea nu se acordă pentru cota-parte deținută de acești terți.

**Art. 10.** În cazul mijloacelor de transport **hibride,** se acordă o scutire de **50%**.

**Art. 11.** În cazul persoanelor juridice, în vederea scutirii de la plata impozitului asupra mijloacelor de transport, care sunt utilizate pentru servicii de transport public de pasageri în regim urban sau suburban, inclusiv transportul de pasageri în afara unei localități, dacă tariful de transport este stabilit în condiții de transport public, contribuabilii trebuie sa depună în copie următoarele acte: cerere de acordare scutire depusă până cel târziu în data de 31 martie 2023, împreună cu actele justificative valabile la data de 31 decembrie 2022, și anume: licența de traseu, copia conformă aferentă fiecărui mijloc de transport, cărțile de identitate aferente, graficul de circulație și caietul de sarcini. Intră sub incidenţa prevederilor prezentului articol, operatorii de transport public local de călători a căror activitate este reglementată prin Legea serviciilor de transport public local nr. 92/2007, cu modificările şi completările ulterioare.

**Art. 12.** Taxa pentru eliberarea în regim de urgență, în ziua depunerii cererii, la ghișeu a certificatelor de atestare fiscală emise de Serviciul impozite și taxe persoane fizice și Serviciul impozite și taxe persoane juridice este de 20 lei.

Taxa se achita anticipat depunerii cererii de eliberare a certificatului de atestare fiscală.

Pentru certificatele de atestare fiscală care se emit online, nu se datorează taxa.

**Art. 13.** Taxa privind comunicarea actelor de executare silita prin poștă – 11 lei/comunicare.

**Art. 14.** Se aprobă anularea creanțelor restante și accesoriilor acestora, în sume de până la 40 lei inclusiv/rol, pentru pozițiile de rol care au restante, la data de 31.12.2022.

Prevederile prezentului articol nu se vor aplica pentru taxa privind comunicarea actelor de executare silita prin posta și respectiv pentru taxele/tarifele instituite și cuprinse în alte hotărâri de consiliu și nici pentru contractele de concesiune.

**Art. 15.** Plafonul minim al obligațiilor fiscale restante, datorate de debitorii persoane juridice, care se vor publica pe pagina proprie de internet a instituției, în anul 2023, stabilit în temeiul art. 162 din Legea nr. 207/2015, privind Codul de procedură fiscală, cu modificările și completările ulterioare, va fi de 20.000 lei, inclusiv.

**Art. 16** În cazul în care, creanța fiscală principală calculată, în cazul taxei pe teren și a taxei pe clădire, are rata lunara sub 1 leu, se va renunța la stabilirea taxei pe teren și a taxei pe clădire și nu se va emite decizie de impunere.

**Art. 17.** Taxa anuală pentru eliberarea autorizaţiilor sanitare de funcţionare, este de 21 lei.

Taxa se referă la autorizaţiile sanitare de funcţionare eliberate de Direcţia de sănătate publică Mureș în temeiul Legii nr. 95/2006 privind reforma în domeniul sănătăţii, republicată, cu modificările ulterioare.

Taxa se achită integral, anticipat eliberării autorizaţiilor sanitare de funcţionare, indiferent de perioada rămasă până la sfârşitul anului fiscal respectiv;

Taxa constituie venit la bugetul local al Municipiului Târgu Mureș, pentru obiectivul situat sau activitatea desfășurată pe raza municipiului, pentru care se solicită autorizarea.

Taxa nu se restituie dacă autorizaţia a fost suspendată temporar sau definitiv;

Direcţia de sănătate publică Mureș va solicita beneficiarilor autorizaţiei respective dovada efectuării plăţii taxei în contul Municipiului Târgu Mureș.

**Art. 18.** Se aprobă încasarea impozitelor și taxelor locale și prin metode alternative de plată, conform convențiilor încheiate de către Direcția fiscală locală Târgu Mureș, cu condiția asigurării fondurilor necesare plății comisioanelor, prin cuprinderea acestora în bugetul local.

**Art. 19.** Prezenta hotărâre intră în vigoare de la data de 01.01.2023.

**Art. 20.** Cu aducerea la îndeplinire a prevederilor prezentei Hotărâri se încredinţează Executivul Municipiului Târgu Mureş, prin Direcția Fiscală Locală Târgu Mureș.

**Art. 21.** În conformitate cu prevederile art. 252, alin. 1, lit. c și ale art. 255 din O.U.G. nr. 57/2019 privind Codul Administrativ precum și ale art. 3, alin. 1 din Legea nr. 554/2004, privind contenciosul administrativ, prezenta Hotărâre se înaintează Prefectului Judeţului Mureş pentru exercitarea controlului de legalitate.

**Art. 22.** Prezenta hotărâre se comunică Direcției Fiscale Locale Târgu Mureș.

**Viză de legalitate,**

**p. Secretar general al Municipiului Târgu Mureș,**

**\*Actele administrative sunt hotărârile de Consiliu local care intră în vigoare şi produc efecte juridice după îndeplinirea condiţiilor prevăzute de art. 129, art. 139 din O.U.G. nr. 57/2019 privind Codul Administrati, cu modificările şi complerătile ulterioare**